சிறப்பு சேவைகள் மற்றும் கட்டுரைகள்
கொவிட்-19 தொற்று பற்றிய விழிப்புணர்வும், தடுப்பூசியும், பெருந்தொற்றை விரைவில் முடிவுக்குக் கொண்டு வரலாம்: நிபுணர்கள்
கொரோனா தொற்று பரவல் காலகட்டத்தில் ஊடகங்கள் பொறுப்புடன் பணியாற்றி நேர்மறையான தகவல்களை மக்களுக்கு வழங்குவது இன்றியமையாததாகிறது. எனினும் ஊடகங்களின், குறிப்பாக சமூக ஊடகங்களின் எண்ணிக்கை பெருகி வரும் காலத்தில், சரியான தகவல்களை வழங்குவது அரிதாகிவிட்டது. இதற்கு ஓர் சிறந்த உதாரணத்தை சென்னை அகில இந்திய வானொலியின் துணை இயக்குநர்  திரு எம் ஜெயசிங், இன்று நடைபெற்ற வலைதள கருத்தரங்கில் குறிப்பிட்டார். மத்திய அரசால் இன்று அறிமுகப்படுத்தப்பட்ட பாதுகாப்பு ஆராய்ச்சி மற்றும் மேம்பாட்டு நிறுவனமான டிஆர்டிஓ உருவாக்கிய 2-டியாக்ஸி-டி-குளுக்கோஸ்  என்ற மருந்தில் குளுக்கோஸின் தன்மையுடைய வேறு ஓர் மூலக்கூறு இடம்பெற்றிருப்பதால், அதன் பெயரில் உள்ள குளுக்கோஸை மட்டுமே வைத்துக்கொண்டு சமூக ஊடகங்களில், கொரோனாவைக் குணப்படுத்த குளுக்கோஸ் வழங்கப்படவதாக தவறான செய்திகள் பரப்பப்பட்டு மக்களை திசை திருப்புவதாக அவர் கூறினார். அச்சுறுத்தல் இருந்தபோதும் ஏராளமான மனிதாபிமான செயல்கள் இன்னும் நடைபெற்று வருவதை ஊடகங்கள் வெளி உலகத்திற்கு தெரியப்படுத்த வேண்டும் என்றும் இதற்கு மக்களிடையே நல்ல வரவேற்பு கிடைக்கும் என்றும் அவர் தெரிவித்தார். நேர்மறையான சிந்தனைகளை ஊக்குவிக்கும் தகவல்களை மாணவர்களும் இளைஞர்களும் வெகுவாகப் பரப்ப வேண்டும் என்று அவர் கேட்டுக்கொண்டார்.
“கொவிட் சரியான வழிகாட்டு விதிமுறைகள், தடுப்பூசி மற்றும் முன்னெச்சரிக்கை நடவடிக்கைகள்” என்ற தலைப்பில் இந்திய அரசின் தகவல் மற்றும் ஒலிபரப்பு அமைச்சகத்தின் கீழ் செயல்படும் மக்கள் தொடர்பு அலுவலகம், வேலூர் மற்றும் டிகேஎம் மகளிர் கல்லூரி, வேலூர் ஆகியவை இணைந்து இந்த இணையதள கருத்தரங்கிற்கு ஏற்பாடு செய்திருந்தன. பெருந்தொற்றுக்கு எதிராக நடைபெற்றுவரும் போராட்டத்தில் நோய் தொற்றிலிருந்து பாதுகாத்துக்கொள்ள மேற்கொள்ளப்பட வேண்டிய முன்னெச்சரிக்கை நடவடிக்கைகளை முத்திரை சிகிச்சை உள்ளிட்ட பல்வேறு மருத்துவ முறைகளின் நிபுணர்கள் இந்த கருத்தரங்கில் வலியுறுத்தினார்கள். உடலில் நோயெதிர்ப்பு சக்தியை அதிகரிக்கும் உணவு வகைகள் பற்றிய தகவல்களும் இதில் பரிமாறப்பட்டன. பெருந்தொற்று மற்றும் தடுப்பூசி சம்பந்தமான போலியான தகவல்களை பெறுவதோ, பரப்பவோ கூடாது என்பதே சட்டத்தை மதிக்கும் ஒவ்வொரு குடிமகனின் அடிப்படை பொறுப்பாக இருக்க வேண்டும் என்பதும் இந்தக் கருத்தரங்கில் வலியுறுத்தப்பட்டது.
தொற்றின் அறிகுறிகள் மற்றும் அதன் பரவல் பற்றி பேசிய வேலூரில் உள்ள உசூர் ஆரம்ப சுகாதார மையத்தின் வட்டார மருத்துவ அதிகாரி டாக்டர் வி சசிகுமார், கொரோனா தொற்றின் இரண்டாவது அலையில் அறிகுறிகளைக் கண்டறிய முடிவதில்லை என்றும், சாதாரண தலைவலியும் தொற்றின் அறிகுறியாக இருக்கக்கூடும் என்றும் கூறினார். “முன்னதாக நீர்த்திவலைகள் வாயிலாகத் தொற்று பரவி வந்தது. ஆனால் தற்போது காற்று வழியாக பரவுவதால் நாம் வெளியில் சென்று விட்டு வீட்டிற்கு வரும்போது நமது உடைகளைத் துவைத்து, உடைமைகளை தூய்மை செய்த பிறகே குடும்பத்தினரிடம் செல்லவேண்டிய நிலை உருவாகியுள்ளது”, என்று அவர் தெரிவித்தார். என்-95 மற்றும் துணியினால் செய்யப்பட்ட முகக் கவசங்களை மக்கள் பயன்படுத்தும் வேளையில் மூன்று அடுக்குகளைக் கொண்ட மருத்துவ முகக் கவசங்கள் தான் சிறந்த பாதுகாப்பை அளிக்கும் என்று கூறியதோடு எவ்வாறு அதனை சரியாக அணிவது என்றும் அவர் செய்முறை விளக்கம் அளித்தார். ரெம்டெசிவர் மருந்தின் பயன்பாடு குறித்த கேள்விக்கு, நுரையீரல்களில் தொற்று ஏற்பட்டால், நுண்ணுயிரி சார்ந்த தொழில்களும் ஏற்படும் அபாயம் இருப்பதால், ரெம்டெசிவர் போன்று வைரஸ் தொற்றுக்கு எதிரான மருந்து வழங்கப்படுவதாக டாக்டர் சசிகுமார் பதிலளித்தார்.
நாட்டின் இந்தப் போராட்டத்தில் ஆசிரியர்கள் மற்றும் மாணவர்களின் பங்கை எடுத்துரைத்த வேலூர் டிகேஎம் மகளிர் கல்லூரியின் முதல்வர் டாக்டர் பி என் சுதா, சமூக இடைவெளியை கடைப்பிடிப்பது, முகக் கவசம் அணிவது, அடிக்கடி கைகளை சுத்தம் செய்வது போன்ற கொவிட் சரியான வழிகாட்டு விதிமுறைகளுடன் நோய் எதிர்ப்பு சக்தியை அதிகரிப்பதிலும் கவனம் செலுத்த வேண்டும் என்று வலியுறுத்தினார். நெரிசல் அதிகம் உள்ள இடங்களுக்கு செல்வதையும், குளிர்பானங்கள், பனிக்கூழ்கள், இனிப்பு வகைகள் போன்றவற்றை உட்கொள்வதையும் தவிர்க்க வேண்டும் என்றும் அவர் மேலும் குறிப்பிட்டார். “தற்போதைய சூழலை சமாளிக்க குடிமக்களாகிய நமக்கு அரசிற்கு உதவும் பொறுப்பு இருக்கிறது. இதற்காக தடுப்பூசி மற்றும் பாதுகாப்பு முன்னெச்சரிக்கைகள் குறித்த விழிப்புணர்வை நாம் அதிகரிக்க வேண்டும்”, என்று அவர் வலியுறுத்தினார்.
காஞ்சிபுரத்தைச் சேர்ந்த சித்த மருத்துவரான டாக்டர் எஸ் சித்ரா பேசுகையில், தக்காளி, கிராம்பு, பட்டை, எலுமிச்சை, பாதாம், நெல்லிக்காய் போன்ற நோய் எதிர்ப்பு சக்தி அதிகம் உள்ள உணவு வகைகளைப் பட்டியலிட்டார். இதுபோன்ற நெருக்கடியான தருணத்தில் கபசுரக் குடிநீர், நிலவேம்பு குடிநீர், நீராவி, பிராணாயாமம் போன்ற மூச்சுப் பயிற்சிகள், வெந்நீரில் வாய் கொப்பளித்தல், நீரிழப்பிலிருந்து பாதுகாத்தல் போன்றவற்றிற்கு முக்கியத்துவம் அளிக்கப்பட வேண்டும் என்று அவர் கூறினார்.
பெருந்தொற்றைக் கண்டு அச்சப்படுவதைத் தவிர்க்க வேண்டும் என்றும், இதன் மூலம் நோய் எதிர்ப்பு ஆற்றல் பாதிப்படையக் கூடுமென்றும் வேலூர் ஸ்ரீ புற்று மகரிஷி முத்திரை ஆராய்ச்சி மையத்தின் நிறுவனர் டாக்டர் பொன் வாசு தெரிவித்தார். கொரோனா தொற்றினால் ஏற்படக்கூடிய காய்ச்சல், சுவாசம், இருதயம், செரிமானப் பிரச்சனைகள் போன்றவற்றை குணப்படுத்தும் முத்திரைகளை அவர் விளக்கினார். இந்த அனைத்து முத்திரைகளும் தடுப்பு நடவடிக்கைகளாகவும், கொவிட் நோயாளிகளுக்கு சிகிச்சையாகவும் வழங்கப்படலாம் என்று அவர் தெரிவித்தார்.
முன்னதாக, இந்த வலைதள கருத்தரங்கில் தலைமை உரை நிகழ்த்திய சென்னை மண்டல மக்கள் தொடர்பு அலுவலக இணை இயக்குனர் திரு ஜே காமராஜ், சுகாதாரத்தை பாதிப்பதுடன் நாட்டின் பொருளாதாரத்தை நிலைகுலையச் செய்து, குடும்ப அமைப்பு முறையின் மிகப்பெரும் சவாலாக பெருந்தொற்று அமைந்துள்ளது என்றார். கொவிட் சரியான வழிகாட்டு விதிமுறைகளைப் பின்பற்றுவதன் வாயிலாக குடும்ப உறுப்பினர்கள் இந்தப் பிரச்சனைக்கு தீர்வு காணலாம் என்றும் அவர் வலியுறுத்தினார். ஒவ்வொரு குடும்பத்தின் பாதுகாப்பும், நாட்டின் பாதுகாப்பை உணர்த்துகிறது என்று அவர் மேலும் தெரிவித்தார்.
வேலூர் கள விளம்பர அலுவலர் திரு எஸ் முரளி வரவேற்புரையையும், உதவியாளர் திரு எம் ஜெயகணேஷ் நன்றி உரையையும் வழங்கினார்கள்.